C 185/6
EL
Επίσημη Εφημερίδα της Ευρωπαϊκής Ένωσης
6.5.2022
(26)
Για να εξασφαλιστεί η αποτελεσματικότητα των όρων συμβατότητας που ορίζονται στον παρόντα κανονισμό, θα πρέπει η Επιτροπή να είναι σε θέση να ανακαλεί το ευεργέτημα της απαλλαγής κατά κατηγορία για μελλοντικά μέτρα ενισχύσεων σε περίπτωση μη συμμόρφωσης με τις εν λόγω απαιτήσεις.
Η Επιτροπή θα πρέπει να είναι σε θέση να περιορίσει την ανάκληση του ευεργετήματος της απαλλαγής κατά κατηγορία σε ορισμένους τύπους ενισχύσεων, ορισμένους δικαιούχους ή μέτρα ενίσχυσης που θεσπίστηκαν από ορισμένες αρχές, όταν η μη συμμόρφωση με τον παρόντα κανονισμό αφορά μόνο μια περιορισμένη ομάδα μέτρων ή ορισμένες αρχές.
Η εν λόγω στοχευμένη ανάκληση θα πρέπει να συνιστά αναλογικό διορθωτικό μέτρο, άμεσα συνδεόμενο με τη διαπιστωθείσα μη συμμόρφωση με τον παρόντα κανονισμό.
Σε περίπτωση μη τήρησης των όρων συμβατότητας που προβλέπονται στα κεφάλαια Ι και ΙΙΙ, η χορηγούμενη ενίσχυση δεν θα καλύπτεται από τον παρόντα κανονισμό και, κατά συνέπεια, θα συνιστά παράνομη ενίσχυση, την οποία η Επιτροπή θα εξετάζει στο πλαίσιο της σχετικής διαδικασίας που ορίζεται στον κανονισμό (ΕΕ) 2015/1588.
Σε περίπτωση μη εκπλήρωσης των απαιτήσεων του κεφαλαίου ΙΙ, η ανάκληση του ευεργετήματος της απαλλαγής κατά κατηγορία για τα μελλοντικά μέτρα ενίσχυσης δεν έχει επιπτώσεις στην απαλλαγή κατά κατηγορία που είχε χορηγηθεί για τα προηγούμενα μέτρα που ήταν σύμφωνα με τον παρόντα κανονισμό.
(27)
Για να εξαλειφθούν οι διαφορές που θα μπορούσαν να προκαλέσουν στρεβλώσεις του ανταγωνισμού και για να διευκολυνθεί ο συντονισμός ανάμεσα στις διάφορες ενωσιακές και εθνικές πρωτοβουλίες που αφορούν τις ΜΜΕ, καθώς και για λόγους διοικητικής σαφήνειας και ασφάλειας δικαίου, ο ορισμός των ΜΜΕ που χρησιμοποιείται για τους σκοπούς του παρόντος κανονισμού θα πρέπει να βασίζεται στον ορισμό που προβλέπεται στη σύσταση 2003/361/ΕΚ της Επιτροπής (13).
(28)
Ο παρών κανονισμός θα πρέπει να καλύπτει τα είδη των ενισχύσεων που χορηγούνται στον τομέα της αλιείας και της υδατοκαλλιέργειας, οι οποίες εγκρίνονταν συστηματικά από την Επιτροπή στο παρελθόν.
Για τις εν λόγω ενισχύσεις δεν θα πρέπει να απαιτείται κατά περίπτωση αξιολόγηση της συμβατότητάς τους με την εσωτερική αγορά από την Επιτροπή, εφόσον τηρούνται οι όροι που προβλέπονται στον κανονισμό (ΕΕ) 2021/1139 και στην κοινή αλιευτική πολιτική.
(29)
Το άρθρο 107 παράγραφος 2 στοιχείο β) της ΣΛΕΕ ορίζει ότι οι ενισχύσεις για την επανόρθωση ζημιών που προκαλούνται από θεομηνίες συμβιβάζονται με την εσωτερική αγορά.
Για λόγους ασφάλειας δικαίου, είναι αναγκαίο να οριστεί το είδος των φαινομένων που ενδέχεται να συνιστούν θεομηνία η οποία απαλλάσσεται βάσει του παρόντος κανονισμού.
Για τους σκοπούς του παρόντος κανονισμού, οι σεισμοί, οι κατολισθήσεις, οι πλημμύρες, και ειδικότερα οι πλημμύρες που προκαλούνται από την υπερχείλιση υδάτων ποταμών ή λιμνών, οι χιονοστιβάδες, οι ανεμοστρόβιλοι, οι τυφώνες, οι εκρήξεις ηφαιστείων και οι δασικές πυρκαγιές από φυσικά αίτια θα πρέπει να θεωρούνται φαινόμενα που συνιστούν θεομηνία.
(30)
Η αλιεία και η υδατοκαλλιέργεια εντάσσονται στους τομείς που εκτίθενται ειδικά σε δυσμενείς καιρικές συνθήκες και νόσους των ζώων.
Από την πείρα καταδεικνύεται ότι οι τομείς αυτοί πλήττονται σε πολύ μεγάλο βαθμό από τέτοια φαινόμενα και ότι οι αλιείς υφίστανται σημαντικές ζημίες από αυτά.
Τα μέτρα για την επαρκή ασφάλιση και αντιστάθμιση τέτοιου είδους ζημιών θεωρούνται κατάλληλο εργαλείο για την παροχή συνδρομής στις επιχειρήσεις ώστε να ανακάμψουν από τις ζημίες αυτές και, ως εκ τούτου, να παραμείνουν σε λειτουργία και με τον τρόπο αυτόν να εξασφαλίσουν την ανάπτυξη των οικονομικών δραστηριοτήτων στους εν λόγω τομείς.
(31)
Οι ζημίες που προκαλούνται από δυσμενείς καιρικές συνθήκες, όπως οι καταιγίδες, ο παγετός, το χαλάζι, ο πάγος, η βροχή ή η ξηρασία, οι οποίες σημειώνονται σε πιο τακτική βάση, δεν θα πρέπει να θεωρούνται θεομηνίες κατά την έννοια του άρθρου 107 παράγραφος 2 στοιχείο β) της ΣΛΕΕ.
Ωστόσο, στον βαθμό που οι επιπτώσεις τους στην οικονομική δραστηριότητα είναι τέτοιες ώστε να μπορούν να εξομοιωθούν με θεομηνία, οι ενισχύσεις για την επανόρθωση ζημιών που προκαλούνται από δυσμενείς καιρικές συνθήκες θα πρέπει να θεωρούνται συμβατές με την εσωτερική αγορά δυνάμει του άρθρου 107 παράγραφος 3 στοιχείο γ) της ΣΛΕΕ.
(32)
Για να εξασφαλίζεται ότι η απαλλαγή αυτή καλύπτει πράγματι τις ενισχύσεις που χορηγούνται για την επανόρθωση ζημιών που προκαλούνται από θεομηνίες και δυσμενείς καιρικές συνθήκες που μπορούν να εξομοιωθούν με θεομηνία, ο παρών κανονισμός θα πρέπει να ορίζει, κατά πάγια πρακτική, τους όρους υπό τους οποίους τα εν λόγω καθεστώτα ενισχύσεων μπορούν να επωφελούνται από την απαλλαγή κατά κατηγορία.
Οι όροι αυτοί θα πρέπει, ειδικότερα, να σχετίζονται με την επίσημη αναγνώριση από τις αρμόδιες αρχές των κρατών μελών του χαρακτήρα του εν λόγω φαινομένου ως θεομηνίας ή ως δυσμενών καιρικών συνθηκών που μπορούν να εξομοιωθούν με θεομηνία, καθώς και με άμεση αιτιώδη σχέση μεταξύ της θεομηνίας και των ζημιών που υπέστη η δικαιούχος επιχείρηση, η οποία μπορεί να περιλαμβάνεται μεταξύ των προβληματικών επιχειρήσεων, και θα πρέπει να διασφαλίζουν την αποφυγή υπεραντιστάθμισης.
Η αντιστάθμιση δεν θα πρέπει να υπερβαίνει το ποσό που είναι αναγκαίο για να μπορέσει ο δικαιούχος να επανέλθει στην κατάσταση που επικρατούσε πριν από το φαινόμενο.
(13) Σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (ΕΕ L 124 της 20.5.2003, σ. 36).